Marc Dubé

Opimatisiwin 
Nictana acitc niaran ka wasikatotc pisimw 1947 ka tato piponikarik ki nitawkiw Marc Dubé. Jean-Baptiste Dubé, Suzanne Pinecic Ottawa ki icinikasoriwa onikihikwa. 
Otaia itekera, enko nehi e ki omocomitc Jos Dubé kirika e ki okomitc Marie-Célina Wasikicikw-Pittikwi. Okaia itekera, Simon Pinecic Ottawa kirika Joséphine Moar. Ka ki takonikotc ka sikahatasotc, Georges Beaulieu kirika Alma Yvessy nete Capetciwotakinik. Nictam awacak ka iti nitawkitcik akosikomikok mamik ekoni apitc 1945 ka tatoponikak. 

Mitato acitc nicwaso ki taciwokw. Elisabeth, Martha, Michel, Marcel, Marie-Estelle, Lucie, Annie, Thérèse, Dominique, Catherine, Christine, Marguerite, Cécile, Léo, Wir, Jeannine, acitc nicw ki ponimatisirikopon. 

Marianne Flamand icinikasoriwa ka ki wikimatc ickweca. Moise Flamand kirika Elisabeth Michel otanisiwaw ni apitc mitato acitc nicto mikomini pisimw 1969. Niaran ki taciriwa onitcaniciwow, Francis, Johnny, Alexandra, Annie kirika Estelle. 

Ka ki mawtci arimanik opimatisiwinik, ka onihatc okosa Francis, ni apitc mitato acitc nikotowaso 1991 mikiwamiriw e ickowaterik tacikerikopon mekwata e niparitci. Mitato acitc cakitoto tato piponesirikopon. 
2007 wec ka tato piponikak, mitcetow ki tacikew akosikomikok, oskonik e ki makonikotc mantcoca. Nac ki atcihakaniriwa oskon ni apitc kakone pisimw nete Moriak akosikomikok.

 Otamirowin 
1967 nac 2006 kaskina wiec ki otamiro, nictam witcihiewinik nac okimaciwinik. 1968 nictam ka okimaciwitc. Mitceto pipona ki apiw okimaciwinik kirika ki nikaniw natcipictakewinik kice okimak itekera. Ki kiskinohamakew kirika nac e ki mi wectatc masinahikaniw awaca otci ke kiskinohamakaniwiritci. Ki witcihew Wellie Flamand pitc ka okimairitci meskanariw kitci ocitakanionik Matawak nac Manawanik. 

1979 nihe Commission de Toponymie du Québec ki witcitaw masinihikaniw tante wetciparik e aicinikateki e aitaskamikak atikamekw askik. La toponymie des Attikameks icinikateriw. 

Ka ki ici witcihietc kirika, e otamirotakaniwonik masinahikaniw otci iskwewa ni apitc 1986-87, kirika Marie-Josée Routhier, (Tante anotc otapinawso iskwewok weckatc ka ki pe mitcetitcik ? Atikamekw Iskwew e onitcanicitc Manawanik) 

Ni apitc 2006, nicto mitana acitc nicwaso (38) aci irikik apikopon okimaciwinik otenamik, esko ka kitciparinik mitato acitc niaran (15) kakone pisimw 1968. 

Pitc ka ponimatisitc, ka cakitoto (9) konakisiritci namekosi pisimw 2013 manawanik. 

 Otipatcimowin 
Wetakocinik, pitc ka witamowakaniwitc aci kicepa kitci nokinaniwonik wir otci e wi witcihakaniwitc kitci nisawiitisotc kaie kitci nisawiikw kitci pakitinak tarasak aci e otcitciparinik kitci nikatak askiriw, kitci nikatak wiaw, tecikotc ki itew : kata maka tca ni kitci kicikaw kirano kaskina otci, tapwe kata kitci kicikaw ki itew. Ki arimwew e petamirtci otiskwema, otanisa, o kice omisa kaie kotakihi iskwewa neta ka apiritci taci e micik. 

Ki itew :

Ke ici ntoweritaman, iskwew nictam ni wi wapamaw kitci pe nanipowitc, ni wi wapamaw iskwew kitci nikanitetc.

Ni nitawerimawokw tca iskwewok kitci kicowatcihitisotcik. Wewerita kitci kicowatcihitisotcik. Kitci wapatariwetcik e ici kicteritakositcik. Ni wi wapamawokw kitci pe otakopitcik. Ekote meka e ici kicowatcihitisotc iskwew. Mictahi asa ni kicteritakosiw iskwew.  Micta kicteritakoniw otamirowin, wir maka tca nanakatcitaw pimatisiwiniw, nanakatcihew awaca, nanakatcihew kaskina awiriwa. Nanakatcitaw kitci mirowacinik otitacikewin. Mackowisiw mictahi iskwew, ekoni we tci iteritakositc kitci kicawatcihitisotc, kaskina awik kitci kiskeritak, kaie wir tipirowe kitci tapwetak, kitci tapwerimitisotc, kitci kiskeritak epitc kicteritakositc. Awik ka kicterimitisotc, kiskeritam epitc kicteritakositc, mirohitiso, ekoni e kicawatcihitisotc, eko tca ni e actek kitci totamekw. 

Kaskina ka ici tatamokw, kinehiromowino, kitaskino, enko ni kirika ke witcitaiekw e matcikoikatek kecpin wewerita kicowatcihitisowekwe. Ki arimomew witc iriniwa, mitowi Charles Coocoo ka ki pe ici witak kewir, otcitakotc kitci matcikonamokw kit arimowewino, ki nehirowisiwinino. Enko ni ke nosonetaiekw. 

E kinowapamatc  otanisa, ki itew, ki notoweritamatinawaw anihe kitci ititoskeiekw. Kitci pe otokopiekw kekirowaw, kitci kicowatcihitisoiekw. Actew kitci wecihitisoiekw. Ekote ni ke otci matcaiekw e kanawerimekw kinitcaniciwaw. Miro nakitowerimakw kaie kitcotcowaw. Miro nakatowerimitisokw, wapatariekw e kicteritamekw e nehirowisiekw. Kinokekw anihe ka ititakokw. Pekatc aitotamokw. Wapatariekw mocak kekirowaw e ici kicteritakok pimatisiwin. Ekoci notcimik pa aicirikw kinitcaniciwawa kitci kiskeritakik ite wetcitcik. Ekota ni ke otci makonamokw kitaskino. Ekote ni ke otci mackowisitc nehirowisiw.
(Otanisa Estelle Dubé pe otcipariniw)

Gilles Ottawa, o masinahikanik otcipiriniw niheriw apitc 26 septembre 2008.